ועדת המשנה לענייני תכנון ובנייה ברשויות הדרוזיות, כנסת 20, פרוטוקול מספר 6, 2017-11-28 11:17

חמד עמאר: בוקר טוב לכולם.

חמד עמאר: אני פותח את ועדת המשנה לענייני תכנון ובניה ברשויות הדרוזיות ואנחנו נדון היום בתכניות המתאר ושכונות חיילים משוחררים בישובים ראמה ומג'אר.

חמד עמאר: כולנו יודעים ומכירים את הבעיות של תכנון ובניה במגזר הדרוזי, לכן החלטנו להקים את ועדת המשנה לוועדת הפנים שתטפל רק בנושא של ישובים דרוזיים.

חמד עמאר: התחלנו עם כמה ישובים ואנחנו היום נדון בנושא של מג'אר וראמה ואנחנו נעשה מעקב אחרי מה שמתרחש בשני הישובים, כמו שעשינו עם יאנוח, כמו שעשינו עם שפרעם, עד שפתרנו את הבעיה בשכונת אבו שאה, וכאן נעשה אותו דבר, ואותו דבר בנושא של החלקות לחיילים משוחררים ובמיוחד בנושא ראמה של שכונת החיילים המשוחררים שאני בעצמי מלווה אותה מאז 2009 ועד היום לא חולק מגרש אחד, נכון?

<שאוקי לטיף: נכון.

חמד עמאר: הייתה בעיה של פתרון קצה, הגיע השר, השקיע תקציבים למציאת פתרון קצה ונמצא פתרון קצה, ואחרי זה עוד בעיה ועוד בעיה ואני לא יודע בדיוק מה קורה שם, אנחנו נשמע גם מה קורה בשכונת החיילים המשוחררים בראמה וגם אותו דבר במג'אר, נבדוק מה קורה.

חמד עמאר: דווקא במקרה היום היו לי כמה שיחות בנושא של מג'אר, בנושא של כמה צווי הריסה שיש בישוב מג'אר, ונושא הקו הכחול בישוב מג'אר, איפה אנחנו מתקדמים.

חמד עמאר: נתחיל ישוב-ישוב, אנחנו נקבל סקירה משני ראשי הרשויות, אחרי זה נשמע את המשרדים הרלבנטיים הנוגעים בדבר, איך אנחנו מתקדמים.

חמד עמאר: אני רוצה להודות למנהל התכנון שמשתף פעולה טוב מאוד עם ועדת המשנה ומגיע לכל ישיבה ואנחנו כבר מתחילים לראות תוצאות והתקדמויות.

חמד עמאר: אני מבקש מראש המועצה המקומית מג'אר להתחיל.

חמד עמאר: אחרי זה ראש המועצה של ראמה.

חמד עמאר: בבקשה אדוני זיאד דג'אש, ראש המועצה המקומית מג'אר.

<זיאד דג'אש: בוקר טוב לכולם.

<זיאד דג'אש: אני רוצה להודות ולברך על הדיון הזה.

<זיאד דג'אש: התכניות שלנו כבר כמה שנים, תכנית המתאר של מג'אר הכוללנית מתעכבת, כמעט 12 שנים.

<זיאד דג'אש: זה כל מיני עיכובים אבל אנחנו עכשיו בדרך המלך.

<זיאד דג'אש: הגשנו כמעט את כל המתחמים, יש איזה מתחם אחד שנשאר, הגשנו את כל המתחמים לוועדה מהחוזית.

<זיאד דג'אש: אני מקווה שבזמן הקרוב יתחילו לדון בתכניות שלנו.

<זיאד דג'אש: זה בקשר לתכנית הישנה.

<זיאד דג'אש: הגשנו אחרי הישיבה בנצרת עם מינהל התכנון בינואר 2017, אחרי כל הדיונים גם הייתה ישיבה עם שירי ברנד בעוספיה, גם מיכל אני חושב שהייתה בישיבות האלה.

<זיאד דג'אש: הם מובילים איתנו עם כל התכניות והעניין מתקדם.

<זיאד דג'אש: אתה שאלת בקשר לקו הכחול החדש, אנחנו סיכמנו בישיבת נצרת שנגיש, ביקשו מאתנו הצעה חדשה להרחבת התכניות, הרחבת תכנית מתאר חדשה, קו כחול חדש.

<זיאד דג'אש: הגשנו באותו חודש שהייתה הישיבה בתחילת ינואר, הגשנו בסוף ינואר את התכנית, את ההצעה שלנו לקו החדש ועד עכשיו לא קיבלנו תגובות בכלל ולא זימון.

<זיאד דג'אש: למרות שהזכרנו כמה פעמים כדי לשבת ולפחות לקבל תשובה בקשר לקו הכחול החדש, עדיין לא קיבלנו תשובה.

<זיאד דג'אש: אבל מעבר לכל זה, יש לנו כל מיני חסמים בתכנון.

<זיאד דג'אש: אפילו שאתה מתכנן ומאשר את התכנית, יש לנו בעיות בפנים, בתוך המתחמים, שגם כן יש תנאים מסוימים בכל מתחם ומתחם.

<זיאד דג'אש: אפילו היום תושב שרוצה להוציא היתר בניה באותה תכנית שמאושרת, הישנה, אתה נתקל בחסמים שם, היתר בניה בתנאים קשים שהכל תלוי בכספים.

<זיאד דג'אש: מה זאת אומרת?

<זיאד דג'אש: אני חייב לסלול כבישים, אני חייב להקים תשתיות חדשות וזה מיליונים.

<זיאד דג'אש: אנחנו לא יכולים לעמוד בזה עכשיו, ובכך מתקשים עכשיו, אפילו כשאנחנו מגיעים לשלב של היתרי בניה, אנחנו נתקלים בוועדות בצורה כזאת כל כך קשה, שתושב לא יכול להוציא, אפילו אם הוציא היתר ראשוני, הוא לא יכול להוציא טופס איכלוס.

חמד עמאר: מחייבים אותך בתשתיות לפני - - -

<זיאד דג'אש: כן.

<זיאד דג'אש: כן.

חמד עמאר: מה, מאיפה יש לך יכולת בכלל.

<זיאד דג'אש: סלילת כבישים והקמת תשתיות חדשות.

<זיאד דג'אש: הקמת תשתיות, כי רוב הישובים, אני מדבר בכלל וגם אצלי, כבר ישוב של 23,000 תושבים, ובכלל, יש כמעט 50% ללא תשתיות.

חמד עמאר: כמה אחוזים בלי תשתיות?

<זיאד דג'אש: בערך 50%.

<זיאד דג'אש: עכשיו התחלנו לקדם מול התאגיד, אתמול היה דיון עם תאגיד המים והביוב, יש לנו עכשיו פרויקט, אני מקווה שנתקדם בפרויקט הזה עד שנגיע לכמעט 80% תשתיות, אבל בקשר לכבישים אני צריך הרבה כסף כדי לסלול כבישים חדשים, כדי להגיע לכל מתחם ומתחם.

חמד עמאר: 50% בלי תשתיות של ביוב אתה מתכוון גם.

שרן השכל: 50% מהתושבים?

חמד עמאר: כן.

חמד עמאר: 50% מהתושבים בלי תשתיות ביוב.

<זיאד דג'אש: בקשר להרחבה, נדרש מאתנו כמעט עלות של 8.9 מיליון שקל בערך לקידום התכנית החדשה.

<זיאד דג'אש: זה גם כן אנחנו צריכים כסף להתקדם.

חמד עמאר: לאיזו תכנית?

חמד עמאר: תכנית המתאר או התכנית המפורטת?

<זיאד דג'אש: ההצעה החדשה שלנו לקו הכחול.

<זיאד דג'אש: אם אנחנו רוצים לקדם את התכנית אנחנו צריכים כסף.

חמד עמאר: נוסף לכסף של תכנית החומש?

<זיאד דג'אש: כן.

<זיאד דג'אש: נוסף לכסף.

<זיאד דג'אש: מה תכנית חומש?

<זיאד דג'אש: אנחנו קיבלנו חלק מתכנית החומש שזה לא מספיק.

<זיאד דג'אש: בנוסף לזה אנחנו צריכים בסביבות 9 מיליון שקל להרחבת התכנית החדשה, איפה שהצענו את הרחבת התכנית.

חמד עמאר: פניתם למשרד האוצר?

<זיאד דג'אש: אני פניתי כמה פעמים ועד עכשיו לא קיבלתי תגובה.

חמד עמאר: האוצר לא הגיע, נכון?

<לאה קריכלי: - - -

חמד עמאר: כן אבל היא לא מוסיפה תקציב.

חמד עמאר: היא מתעסקת עם התקציב שיש.

חמד עמאר: האוצר צריך שיהיה פה.

חמד עמאר: כשאני מדבר עם האוצר הוא אומר לי "יש הרבה כסף בתכנית החומש והם צריכים לנצל את הכסף שיש" מבחינת האוצר לא חסר כסף.

חמד עמאר: יש להם המון כסף.

חמד עמאר: וכל הזמן שאנחנו מדברים איתם אומרים "יש כסף".

חמד עמאר: שמענו גם לפני שבועיים אותו דבר מראש המועצה המקומית יאנוח שיש מחסור בתקציב.

חמד עמאר: אז חשוב מאוד.

חמד עמאר: בפעם הבאה לא נקיים את הישיבה אם האוצר לא יגיע.

חמד עמאר: שיבוא לתת לנו נתונים מדויקים על התקציב.

<זיאד דג'אש: בכסף שיש לרשותנו אנחנו כן מקדמים תכניות.

<זיאד דג'אש: אבל בנוסף, לקו הכחול החדש אני צריך איזה 9 מיליון שקל כדי להרחיב, כדי לתת מענה לכל התושבים, לפחות לעשר שנים קדימה.

<זיאד דג'אש: שאלת בקשר למשרד השיכון.

<זיאד דג'אש: משרד השיכון התחיל לתכנן כמה שכונות, אנחנו מתקדמים, אבל גם כן בתכנון של משרד השיכון שהמדינה יוזמת לוקח עד לאכלוס ועד לשיווק, לפחות עשר שנים.

<זיאד דג'אש: זה בדרך כלל, אנחנו מדברים על זה לא רק ביוזמת המועצה שהעניין מתעכב, זה גם ביוזמת המדינה.

<זיאד דג'אש: עד שאנחנו מקבלים את השכונה, אפילו שלבים מהשכונה, ייקח שמונה-עשר שנים עד שמתחילים לשווק.

חמד עמאר: מי שאחראי על המפורטות בישוב מג'אר זה משרד השיכון.

<זיאד דג'אש: כן.

<זיאד דג'אש: יש לנו עוד מסלול עם קרקעות שאנחנו, בשיפוט שלנו גם כן אנחנו עכשיו מריצים עוד ועדה גיאוגרפית לתיקון השיפוט של מג'אר, וגם כן אין לנו אדמות מינהל בשיפוט שלנו, הכל שייך למרום גליל.

<זיאד דג'אש: זה עוד חסם אחד.

<זיאד דג'אש: אז מכל הבחינות אנחנו מוגבלים ואת כל הבעיות האלה צריך לפתור.

<זיאד דג'אש: אנחנו כל הזמן מדברים ומדברים.

<זיאד דג'אש: אשמה על המועצות יש, אבל מה עם כל החסמים האלה, מי יפתור אותם?

<זיאד דג'אש: אנחנו מנסים כל הזמן לקדם ואנחנו במקום דרוך.

חמד עמאר: אתם נמצאים בדיון עם ועדת שיפוט של משרד הפנים?

<זיאד דג'אש: כן.

<זיאד דג'אש: יש לנו עכשיו ועדת שיפוט, קיימנו איתם כבר שלוש ישיבות.

<זיאד דג'אש: אבל מה, זה לא מספיק מה שמציעים.

<זיאד דג'אש: אנחנו הצענו משהו, הם מציעים משהו אחר שמקטין את השטחים.

<זיאד דג'אש: וזה לא לפי הדרישות שלנו.

חמד עמאר: אנחנו נשמע את משרד הפנים שנמצא כאן בקשר לוועדת השיפוט, איפה אנחנו עומדים.

חמד עמאר: בקשר לצווי ההריסה, אותם בתים שנמצאים, ייכנסו בתוך ה- - -

<זיאד דג'אש: אני הכללתי את כל הבתים.

<זיאד דג'אש: אז היה סיכום שהכללתי את כל הבתים בקו הכחול החדש.

חמד עמאר: הם נכנסים בתוך הקו הכחול החדש.

חמד עמאר: מי אמור לאשר את הקו הכחול, מינהל התכנון?

<זיאד דג'אש: כן.

חמד עמאר: מינהל התכנון, אתם אמורים לאשר את הקו?

<מיכל מריל: של הבקשות שלכם?

<מיכל מריל: של מה?

<זיאד דג'אש: של ההצעה החדשה שלנו.

<זיאד דג'אש: מינואר.

<מיכל מריל: אני אתייחס לזה במרוכז ברשותך.

חמד עמאר: כן.

חמד עמאר: רק אני רוצה לדעת שאתם אמורים להתייחס.

<מיכל מריל: אני אסביר על המהלך הזה.

חמד עמאר: בסדר גמור.

חמד עמאר: בבקשה ראש המועצה המקומית ראמה.

חמד עמאר: כאן אנחנו חייבים לדון כי שמעתי את הבעיה למה לא איפשרו את התכנית של ראמה, משהו שעובר שם - - - וציטטו אותך גם בכנסת, אז אני רוצה לדעת בדיוק מה מעכב את תכנית המתאר של ראמה והיא לא מאושרת.

<שאוקי לטיף: בסך הכל ההתנגדות של הרט"ג.

<שאוקי לטיף: התכנית פורסמה לפני כחודשיים והוגשו התנגדויות, בין היתר של הרט"ג.

<שאוקי לטיף: מפליא אותי למה הרט"ג מתנגד לתכניות שלנו, בטענה שהוא טוען שיש לו שם מסדרון אקולוגי בדיוק בתכנון שלנו.

<שאוקי לטיף: אנחנו עברנו בין היתר ועדה מרחבית בית הכרם, ועדה מחוזית בנצרת, ועדה ארצית בירושלים, ועדת גנים לאומיים, ולנת"ע עברנו, אבל מעולם לא השמיעו את הטענות של סלמנדרה.

<שאוקי לטיף: סלמנדרה, אומרים באותו מקום יש שם מסדרון אקולוגי מתחת, ומעולם לא השמיעו את הסלמנדרות.

<שאוקי לטיף: רבותי, מדינת ישראל מעדיפה את הסלמנדרות על חיי בני אדם, ריבונו של עולם.

<שאוקי לטיף: ומה עוד טוענים, ואנחנו דנו בטיעונים האלה כמה וכמה פעמים, שישנם עצים עתיקים.

<שאוקי לטיף: אוקיי.

<שאוקי לטיף: בכפר ראמה יש 250,000 עצי זית.

<שאוקי לטיף: אז הם מסתכלים רק על איזה 200, 300 עצים באותו מתכוונים להסדיר את התכנון?

<שאוקי לטיף: ריבונו של עולם, על מה מדברים פה?

<שאוקי לטיף: חוץ מזה 200 מטר מערבה מהתכנון שלנו יש כמו שאתה יודע מושב שזור, אף אחד לא שואל אותם על מושב שזור.

<שאוקי לטיף: עוד 400 מטר, והנה, אני אציג בפני הוועדה המכובדת הזאת, יש צילום של האזור כולו, הנה התכנון של כפר ראמה, זאת התכנית אדוני היושב ראש.

<שאוקי לטיף: הנה התכנון שלנו.

<שאוקי לטיף: אנחנו מדברים על האזור הזה.

שרן השכל: זה לפיתוח עכשיו.

<שאוקי לטיף: כן.

<שאוקי לטיף: זה לפיתוח.

שרן השכל: איפה עצי הזית העתיקים?

<שאוקי לטיף: עצי הזית בכל האזור.

<שאוקי לטיף: מלא עצי זית, בין היתר גם בגוש הזה.

<שאוקי לטיף: היא מדברת על המקום הזה דרומית ל-85.

<שאוקי לטיף: פה מושב שזור, מרחק של 200 מטר בינינו לבין הלולים של שזור.

<שאוקי לטיף: עוד 200 מטר מערבה יש לנו את אזור התעשייה שמשתרע, ברוך השם, על שש-שבע גבעות והרים.

<שאוקי לטיף: כרמיאל.

<שאוקי לטיף: יותר מזרחה יש לנו פה את מורן.

<שאוקי לטיף: אז יש לנו מסדרון אקולוגי, בואו נעדיף את המסדרון הזה, תסתכל כמה מרווח יש לנו עם המסדרון האקולוגי מזרחית ל-804 - - - עראבה.

<שאוקי לטיף: זה היורד של עראבה סכנין.

<שאוקי לטיף: יש פה מקום גם לחיות, גם לשועלים וגם לכולם.

<שאוקי לטיף: על מה פה מדברים?

<שאוקי לטיף: גברת רזיה לא נמצאת פה לצערי הרב.

<יואב פרגו: אני הנציג במקום רזיה.

שרן השכל: נציג רשות הטבע והגנים, אולי ניתן לו הזדמנות לענות.

חמד עמאר: כן.

חמד עמאר: אחרי זה אני אתן לך.

חמד עמאר: תשמע, הנושא של עצי הזית, אנחנו יודעים שניתן להעתיק אותם.

חמד עמאר: זה לא יכולה להיות בעיה ולא יכולים להזכיר את זה.

חמד עמאר: כי עץ ניתן להעתיק ואנחנו עושים את זה הרבה במדינת ישראל ואני רואה את זה בכל הפיתוחים בכבישים, איזה השקעות בלהעתיק עץ ואנחנו יכולים להעתיק את העצים.

חמד עמאר: כאן אנחנו מדברים על אדמות פרטיות ומי שיהיה אחראי להעתיק את העץ, העלות תהיה על התושב ולכן גם לא תשלמו את העלות.

<שאוקי לטיף: אני רוצה להשלים בבקשה.

חמד עמאר: אני רוצה לקבל ממך דיווח על הנושא של שכונת חיילים משוחררים כי באמת אצלך הנושא מאוד כואב.

חמד עמאר: כל כך הרבה שנים שכולם מטפלים בנושא ואנחנו לא רואים את החלקה הראשונה שמחולקת לחיילים.

<שאוקי לטיף: כן רבותיי.

<שאוקי לטיף: כפר ראמה בשנת 1948 לאחר מלחמת השחרור קלט את עקורי איקרית וברעם וקלט עקורים מפראדי, כפר עינן, שהממשלה אז החליטה לעקור אותם מאדמותיהם ועוד חמש כפרים כמו פראדי, זה קיבוץ פרוד כפר עינן זה גבעת חנניה, סברין סוחמטה, סבלאן, כפרים כאלה, עקרו אותם מהמקום ובאו ושמו אותם אצלנו.

חמד עמאר: יישבו אותם אצלך בראמה.

<שאוקי לטיף: כן.

<שאוקי לטיף: בפחונים.

<שאוקי לטיף: בבתים מפחונים משנת 1948.

<שאוקי לטיף: היה פתרון בשנת 1975, אם אני לא טועה, רמ"י נתנו להם חלקות אבל בינתיים האנשים מתרבים, מתחתנים ונולדים להם ילדים.

<שאוקי לטיף: היום אנחנו בדור שלישי ואין לנו פתרון לא לעקורי איקרית ולא לעקורי סבלאן סברין פראדי וכל הכפרים האלה.

<שאוקי לטיף: לכן במקום הזה רומית ל-85, מתוכנן לאותם עקורים שאני היום לא יכול להסתכל להם בעיניים רבותי.

<שאוקי לטיף: אין להם אדמות.

<שאוקי לטיף: לאן ילכו?

<שאוקי לטיף: לירח?

<שאוקי לטיף: עדיין לא הגענו לירח.

חמד עמאר: זה קרקע של המינהל או קרקע פרטית?

<שאוקי לטיף: יש שם משהו כמו 100 דונם ששייכים לרמ"י ויש 110 דונם השייכים לכנסיה הקתולית.

חמד עמאר: שהם מוכנים להעביר אותם לתושבי איקרית ובירעם?

<שאוקי לטיף: כן.

<שאוקי לטיף: ודאי.

<שאוקי לטיף: התכנון כולל את האדמות האלה.

חמד עמאר: שכונת חיילים משוחררים.

<שאוקי לטיף: אנחנו ערב שיווק.

<שאוקי לטיף: הנציג השייח כמאל באדר יכול להעיד על זה.

<שאוקי לטיף: אין לנו בעיה עם זה.

<שאוקי לטיף: אנחנו צריכים עוד כמה ימים להכין אך ורק את החוזה בינינו לבין משרד השיכון ואין יותר טוב מזה בעולם.

חמד עמאר: יפה מאוד.

חמד עמאר: אני מאוד שמח לשמוע את זה.

חמד עמאר: אני מלווה את הנושא הזה מ-2009.

<שאוקי לטיף: נכון.

<שאוקי לטיף: סוף טוב הכל טוב.

<שאוקי לטיף: אנחנו ממש ערב חתימה על ההסכם, אנחנו יוצאים לשיווק.

חמד עמאר: יפה מאוד.

חמד עמאר: טוב לשמוע.

חמד עמאר: אני אתן לחברת הכנסת השכל להגיד כמה דברים כי היא באמת מלווה אותי בוועדה, מגיעה לכל ועדה, מעניין אותה וחשוב לה מאוד מה שקורה במגזר הדרוזי, באמת תודה רבה לך על ההתעניינות, על האכפתיות, על הידע שאת מפגינה גם בוועדה כאן.

חמד עמאר: שיהיה לך בהצלחה.

חמד עמאר: בבקשה.

שרן השכל: תודה רבה יושב ראש הוועדה חמד עמאר, אני באמת חושבת שהוועדה הזאת מאוד חשובה.

שרן השכל: הרבה מאוד תושבים שאני מדברת איתם מתלוננים בדיוק על הבעיות האלה, על חוסר בתכנון, על זה שאין להם מקומות למגורים, אין להם מקומות לילדים שלהם.

שרן השכל: השכונות של החיילים שכמעט ואין יותר שכונות שמתפתחות.

שרן השכל: בגלל זה חשוב לי לעקוב ולראות איפה כל החסמים נמצאים ולבוא ולסייע בעצם להתיר אותם, בשיתוף פעולה.

שרן השכל: אני פה כדי להקשיב, באמת כמובן גם לי חשוב להזמין תמיד לוועדה אנשים שאני מכירה מהאזור שהפנו אלי כל מיני בעיות ספציפיות, שיבואו גם כן ויאמרו את דברם, אבל אני בעיקר פה כדי להקשיב לכם, כדי לשמוע מה הבעיה וכדי לשמוע את המשרדים, לראות איך אנחנו יכולים להגיע לפתרונות גם כן.

שרן השכל: אז תודה רבה על הדיון הזה.

חמד עמאר: תודה.

<שאוקי לטיף: אפשר להציג את המסמך שכתבתי על מנת - - -

חמד עמאר: אני רוצה להתחיל עם משרד הפנים בנושא של שטח השיפוט של הישוב מג'אר.

חמד עמאר: אני מכיר את השטח מאוד טוב, זה 23,000 תושבים, כשאומר ראש הרשות שאין לו אפילו בתוך השטח שיפוט שלו מטר אחד ששייך למינהל מקרקעי ישראל בשביל בנייה ציבורית וצמוד דופן שלו הכל שייך למועצה אזורית מרום הגליל.

<אלעד יוסף לב: לא רק מרום הגליל.

<אלעד יוסף לב: יש שלוש בקשות שנדונות בוועדה אבל זה כרגע בדיונים, אין כרגע החלטות או משהו, היו רק שימועים.

<אלעד יוסף לב: היו בעצם שלוש פגישות לשלושת הבקשות האלה ושימועים.

<אלעד יוסף לב: מה שאפשר לעשות זה להציע שבדיון הבא יבואו ויציגו את הדברים האלה, אבל אין כרגע שום החלטות או שום דבר.

<אלעד יוסף לב: היו רק שימועים, רק התחילו את התהליך בוועדה הגיאוגרפית.

<זיאד דג'אש: איפה יציגו?

<אלעד יוסף לב: אם היושב ראש מעוניין אפשר להציג לו על מה מדובר.

<אלעד יוסף לב: אבל כרגע זה רק תחילת התהליך בוועדה הגיאוגרפית.

<אלעד יוסף לב: אין עוד מסקנות, אין עוד החלטות.

חמד עמאר: מתי התחלתם את התהליך שם?

<אלעד יוסף לב: זה התחיל בתחילת השנה, שלושת הבקשות.

חמד עמאר: שנה עברה.

חמד עמאר: אין לנו אפילו נתונים ראשוניים.

<אלעד יוסף לב: הועדות הקבועות האלה התחילו את העבודה שלהן רק השנה.

חמד עמאר: אני יודע, אני מכיר את זה שהתחילו השנה, אבל גם השר הבטיח שהנושא הזה יטופל בעדיפות ראשונה אצלו, כי אנחנו באמת סובלים מהבעיה הזאת.

חמד עמאר: לאיכול להיות שמועצה אזורית שיושבת במרחק של 20-30 קילומטר שולטת באדמה פרטית של אנשים ממג'אר או מראמה ותגיד "אני לא יכול להתפתח, אני לא יכול להתקדם" והשטח הוא שטח פרטי ששייך לאנשים ממג'אר.

חמד עמאר: אנחנו מדברים עכשיו על צו הריסה שנמצא ממג'אר, שכל מי שאתה מדבר איתו אומר לך שזה שייך לשטח שיפוט מרום גליל.

חמד עמאר: מרום גליל רחוק מהם 20 קילומטר.

חמד עמאר: מה שטח השיפוט של מרום גליל?

חמד עמאר: והאדמה היא אדמה פרטית של הישוב מג'אר.

שרן השכל: איפה מרום גליל?

חמד עמאר: המועצה שלהם יושבת 20 קילומטר ממג'אר.

חמד עמאר: במרחק אדיר, והיא שולטת על שטח של הישוב מג'אר.

<אלעד יוסף לב: מה שאני יכול להציע או לבקש מהיושב ראש זה שאנחנו נבוא עם - - -

חמד עמאר: אנחנו נעשה ישיבת מעקב.

חמד עמאר: אני כאן ממשיך.

חמד עמאר: אני מתחיל בישוב ולא עוזב אותו עד שאני רואה תוצאות.

<אלעד יוסף לב: רק צריך להגיד שלוועדות האלה יש מנדט, זה גם לא השר בעצמו מחליט.

<אלעד יוסף לב: הוא אחר כך מאשר את החלטת הוועדה ויש להם מנדט לקיים את הדיון הזה, אלה ועדות שהמשרד מקים אבל הן מחוץ למשרד הפנים.

חמד עמאר: מתי מתחילים בוועדה לדון על הנושא של מג'אר?

<אלעד יוסף לב: התקיימו כבר שלושה דיונים אבל זה עוד לא עם מסקנות, רק נעשו שימועים.

חמד עמאר: יש - - -

<אלעד יוסף לב: את הפרוטוקולים אין לי פה, אני יכול להעביר לוועדה.

חמד עמאר: יש תאריך יעד לסיום הטיפול בנושא?

<אלעד יוסף לב: אני צריך לברר ואחזיר לך תשובה.

חמד עמאר: אני מבקש ממך לוועדה הבאה להגיע עם נתונים מדויקים בנושא של מג'אר ושל ראמה, נושא שטח שיפוט, יש בעיה.

חמד עמאר: השטח שהזכרת כאן זה בשטח שיפוט של ראמה.

<שאוקי לטיף: כן.

<שאוקי לטיף: ראמה.

חמד עמאר: אין לך בעיה של שטח שיפוט?

<שאוקי לטיף: במקום הזה לא.

<שאוקי לטיף: במקומות אחרים הצגנו בקשות.

חמד עמאר: אתה נמצא גם בוועדת שיפוט?

<שאוקי לטיף: כן.

<שאוקי לטיף: יש לנו דרך מרכז התכנון אצל חנה סוויד, ביקשנו בקשות לעוד הגדלות.

<שאוקי לטיף: יש לנו צפונית לכפר שטח גלילי שהוא גם חולש על אדמות ששייכות לאנשים מהכפר שלנו.

<שאוקי לטיף: אנחנו ביקשנו לצרף אותם לשטח השיפוט, להגדיל את שטח השיפוט שלנו בכל מיני מקומות שנחוצים לנו.

חמד עמאר: וקו כחול לא הזכרת כאן.

חמד עמאר: איפה אתה עומד בנושא של קו כחול?

<שאוקי לטיף: בעניין של הקו הכחול אנחנו בתיאום עם מינהל התכנון ואין לנו בעיות.

<שאוקי לטיף: אנחנו כבר יצאנו במקום הזה גם, מתחת לכביש 85, אנחנו כבר בתכנון מפורט.

<שאוקי לטיף: אנחנו עוברים לעוד מקומות, זה נקרא מתחם מס' 1, יש לנו כסף.

<שאוקי לטיף: יש לנו הרשאות תקציביות.

<שאוקי לטיף: בעניין הזה אין לנו בעיות, ממש.

<שאוקי לטיף: נתנו לנו הרשאות, כסף ואפילו יותר מדי.

חמד עמאר: אל תגיד לעולם יותר מדי.

חמד עמאר: שלא יירשם אצלנו בפרוטוקול.

חמד עמאר: תהיה כמו זיאד.

חמד עמאר: זיאד אומר חסר לו 9 מיליון שקל.

חמד עמאר: אתה אומר יותר מדי.

<שאוקי לטיף: אדוני היושב ראש, אין לי כרס גדולה ואין לי עיניים גדולות.

<שאוקי לטיף: הם הקצו לנו מספיק כסף לסיים את כל התכנון לרבות גרעין הכפר, העיר העתיקה שלנו.

חמד עמאר: יפה מאוד.

חמד עמאר: אז אנחנו רוצים לשמוע קודם כל ממינהל התכנון בנושא של מג'אר וראמה.

חמד עמאר: נתחיל במג'אר כי אנחנו באמת בבעיה מאוד רצינית שם בקשר לצווי ההריסה שנמצאים שם, במיוחד ישוב כמו מג'אר שאני חושב שהוא עם 23,000 תושבים ועם כל המוגבלות של התכנון שלו, אז איפה אנחנו יכולים לעמוד ובמה אנחנו יכולים להתעדכן בנושא הזה.

<מיכל מריל: מג'אר כמו שאמרתי גם בישיבה הקודמת, התקציב של 959 והחלטה 2332 חולקו לכל הישובים בהתאם לקריטריונים ובחינת צרכים, ישבנו יחד עם הישובים, ישבנו יחד עם לשכת התכנון המחוזית אצלנו, בחנו את הבקשות שלהם על רקע התכנון הארצי המתארי, המקומי, ותכניות המתאר המחוזיות וקבענו את התחומים שהם ייועדו לפיתוח בצורה מושכלת ושהם באמת יש להם רמת היתכנות גבוהה מבחינת אישור התכניות.

<מיכל מריל: זאת אומרת שלא יצאנו לדרך עם משהו שאנחנו חושבים שהוא NO GO.

<מיכל מריל: במג'אר יש שתי תכניות מתאר מ-2009 שכוללות 13 מתחמים לתכנון.

<מיכל מריל: 13 מתוכם נמצאים בוועדה המחוזית.

<מיכל מריל: 2 מתוכם בדקות האלה מתקיים דיון להפקדה.

<מיכל מריל: יתר המתחמים, אני מניחה שבדצמבר-ינואר ייקבע מועד לדיון בתכניות האלה, הן עברו תנאי סף אחרי הרבה שנים.

<מיכל מריל: בוא נגיד ככה, יש גם אחריות על הרשויות המקומיות, לא רק על מינהל התכנון מבחינת איכות החומרים וההגשה למוסדות התכנון באופן כזה שהן יוכלו לעמוד בכל הסטנדרטים והדיונים יתקיימו במהרה וללא עיכובים.

<מיכל מריל: בנוסף לזה, במסגרת החלטה 959 ו-2332 מינהל התכנון מקדם שלושה מתחמים.

<מיכל מריל: מתחם צפוני ברכס הצפוני שלצערי אני לא מצליחה לראות איזו שהיא התקדמות כמו שהייתי רוצה לראות עם צוות התכנון.

<מיכל מריל: נקבעה לנו ישיבה לדעתי, כדי שתציגו את הסטטוס.

<מיכל מריל: אנחנו מבחינתנו עשינו כל מה שאפשר, הוצאנו קונסטרוקטור, הוצאנו גיאולוג לשטח.

<מיכל מריל: יש שם שטח שהוא בבעיית גלישה חמורה שאנחנו מנסים להתגבר על זה.

<מיכל מריל: הוצאנו דו"ח מכספנו, מחוץ להחלטה.

<מיכל מריל: כל מה שאפשר אנחנו עושים, הקמנו צוות יועצים שעומד לרשותכם.

<מיכל מריל: אנחנו מחכים שאתם תתקדמו עם המתחם הזה.

<מיכל מריל: שני מתחמים נוספים שיצאו לתכנון ומתקדמים טוב, אני אופטימית לגבי הקידום שלהם, לקחנו על עצמנו מעבר לקידום של שני המתחמים, לאור מה שמצאנו ולאור כמות יחידות הדיור הרבה שמקודמת במג'אר, מצאנו שחסרה איזו שהיא ראייה פרוגרמטית של שטחי ציבור וראייה של מערכת הדרכים היישובית.

<מיכל מריל: בלי לבחון ולבדוק מה הצרכים התכנוניים ברמה של שטחי ציבור, מבני ציבור ושטחים ציבוריים פתוחים, אנחנו לא יכולים להתקדם.

<מיכל מריל: לכן לקחנו על עצמנו עם הצוות החדש, ביקשנו ממנו שהם יעשו בחינה רחבה של כל הישוב מעבר לגבולות המתחמים שאנחנו מקדמים.

<מיכל מריל: הצוות עובד, או-טו-טו כבר יהיו ממצאים ואנחנו נוכל להתקדם עם התכניות שלכם.

<מיכל מריל: כי מה שקורה, כל מתחם עד כה, ל-13 המתחמים האלה, וכל מתחם שמקודם שם לא מסתכל לצערי בראייה רחבה יותר אלא מסתכל על המתחם עצמו ולא על הצרכים הכלל יישוביים.

<מיכל מריל: לכן לקחנו על עצמנו, אנחנו עושים את זה ואנחנו מתקדמים עם זה.

חמד עמאר: שאלה ראש הרשות של שטחי ציבור של מינהל מקרקעי ישראל, אין לו את זה שם.

חמד עמאר: אתם מתכוונים לשטחי ציבור זה בהפקעות שתעשו דרך הקרקע הפרטית, נכון?

<מיכל מריל: במקומות שאין בהם שטחי מדינה, האופציה היחידה לאפשר תכנון נכון שיכול לענות על הצרכים זה רק איחוד וחלוקה.

<מיכל מריל: בתכניות שהן איחוד וחלוקה אנחנו מדברים על הפרשה שהיא הפרשה שוויונית בין כולם, כדי שאפשר יהיה לייצר מערכת דרכים נורמלית שאפשר יהיה לנסוע בה, וכדי שאפשר יהיה לייצר שטחי ציבור בסיסיים מינימליים לישוב.

<מיכל מריל: בלי תכניות כאלה שיש הבנה בקרב הישוב, צריך לעשות אותן במתכונת של איחוד וחלוקה כך שכל אחד יוכל להפריש כמו שצריך ואולי טיפה יזוז מהחלקה שלו, אני לא צופה עתיד טוב בהיבט הזה.

<מיכל מריל: לכן אני חושבת שראשי הרשויות עצמם צריכים להיות סוכני השינוי.

<מיכל מריל: אני כבר מנסה להגיד את זה כל פעם ולהבהיר את הדבר הזה.

<מיכל מריל: הם צריכים להיות סוכני שינוי.

<מיכל מריל: אם רוצים שינוי במגזר, זה חייב להיות שינוי על כל ההיבטים.

<מיכל מריל: לא רק לקבל תשתיות ולקבל תכניות ולקבל כספים, אלא זה צריך להיות שינוי גם ברמה של תרבות הבניה, של ההבנה של הצורך ושל היכולת ושל הנכונות באמת לתרום לטובת הכלל ולטובתך בעצם.

<מיכל מריל: אם הדברים האלה לא ימומשו וזה לא יקרה, אז אנחנו נמשיך להתגורר בכפרים האלה, עם סמטאות צרות שאי אפשר לנסוע בהן, עם היעדר שטחי ציבור ועם בקשות בלתי פוסקות לתקציבים שיאפשרו עוד בניה ועוד בניה ועוד בניה ועוד שטחי ציבור כי אין.

<מיכל מריל: לכן צריכה להיות גם הבנה בעניין הזה.

<מיכל מריל: אנחנו באמת מבחינתנו עושים את המקסימום שאנחנו יכולים לעשות.

חמד עמאר: 13 המתחמים חייבים באיחוד וחלוקה?

<מיכל מריל: שוב אני אומרת, החוק לא מחייב.

<מיכל מריל: מה זה חובה?

<מיכל מריל: כשאתה אומר חובה.

<מיכל מריל: אין חובה מבחינת החוק.

חמד עמאר: אני לא מדבר על החוק.

חמד עמאר: אני מדבר שאחד שיש לו דונם אחד ונופל לו הכביש שם בתכנון ואחד שיש לו עשרה דונם ולא נופל לו כלום שם, אותו אחד מאבד את הדונם שלו והשני לא.

חמד עמאר: אז כמה מהמתחמים - - -

<מיכל מריל: זה צודק?

<מיכל מריל: בוודאי שזה לא צודק.

חמד עמאר: אני איתך ולכן אני שואל את השאלה.

חמד עמאר: מתוך ה-13 מתחמים, כמה מתחמים מחויבים באיחוד וחלוקה שיהיה להם שטחי ציבור?

<מיכל מריל: 13 המתחמים שכבר הוגשו אלה לא מתחמים שמינהל התכנון קידם.

<מיכל מריל: להבנתי, אלה לא מתחמים שהם באיחוד וחלוקה אבל צריך להבין גם, מתחמים כאלה שיש שם כבר בניה בלתי חוקית, קצת בלתי אפשרי לפעמים לעשות איחוד וחלוקה.

<מיכל מריל: כבר נקבעו עובדות בשטח וזה מסכל את התכנון.

<מיכל מריל: זה מסכל תכנון נכון.

<מיכל מריל: אבל נקבעו כבר עובדות בשטח אז לדעתי אלה מתחמים שהם לא באיחוד וחלוקה.

<מיכל מריל: אנחנו שואפים לתכנית שכן תייצר הוראות שכוללות איחוד וחלוקה.

<מיכל מריל: זה לגבי מג'אר.

חמד עמאר: וקו כחול של מג'אר.

חמד עמאר: כי הגישו את זה בינואר ועדיין לא קיבלו תשובות.

<מיכל מריל: אז אני אסביר בעניין הזה.

חמד עמאר: את יודעת, גם ההחלטה שלנו וגם כאן כשחוקק חוק קמיניץ בכנסת, דובר על נושא של קו כחול וחשיבותו של קו כחול בכל הנושא של צווי הריסה ואכיפת החוק בתוך מתחם הקו הכחול ומחוץ לקו הכחול, בשטח ציבורי, באדמות מדינה, לכן חשוב לי לשמוע על הנושא של הקו הכחול.

חמד עמאר: גם היועץ המשפטי הדגיש את הנושא של הקו הכחול.

<מיכל מריל: מה זה קו כחול?

<מיכל מריל: קו כחול זה תחום פיתוח שנקבע בהתאם לצרכים.

חמד עמאר: בדיוק.

חמד עמאר: אני יודע.

<מיכל מריל: הקו הכחול שנקבע למג'אר מבחינתנו הוא קו כחול שאנחנו מקדמים בהתאם להחלטה 959 ובמסגרת התקציבית שניתנה לנו.

<מיכל מריל: צריך להגיד שהקו הזה הוא פורץ את הגבולות של תכנית המתאר שאושרה ב-2009.

<מיכל מריל: יש שתי תכניות שהרחיבו את זה באיזה 700 דונם.

<מיכל מריל: התכניות עצמן הרחיבו את תחום הישוב ב-700 דונם.

<מיכל מריל: אנחנו מרחיבים עכשיו עם הקו הכחול החדש מעבר לתכניות המתאר של 2009 בעוד סדר גודל של כמה מאות דונמים, עם צפי לסדר גודל של 1,500 יחידות דיור בשני המתחמים הנוספים האלה שפרצו את גבולות התמ"מ, תכנית המתאר המחוזית שאנחנו עדיין צריכים לבחון איך אנחנו מתמודדים עם הדבר הזה.

<מיכל מריל: עכשיו הבקשה היא עוד מעבר, למה?

<מיכל מריל: כי נבנתה בניה בלתי חוקית.

חמד עמאר: הקו הכחול שהבנתי מראש הרשות, הוא מכליל בתוכו את כל הבניה שנמצאת.

<זיאד דג'אש: זה היה הסיכום וביקשו מאתנו הצעה כדי לכלול, לעשות סדר בכלל, חד וחלק להכליל.

חמד עמאר: והקו הכחול שהגשת כולל את כל הבתים.

<זיאד דג'אש: כן.

<זיאד דג'אש: הוא כולל את כל הבתים.

<מיכל מריל: זה בדיוק מה שרציתי להתייחס עכשיו.

<מיכל מריל: בינואר 2017 התקיימה ישיבה עם כל ראשי הרשויות הדרוזיות, שלושה ימים מרוכזים עם מינהל התכנון ועם ראשי הרשויות.

<מיכל מריל: במסגרת הישיבות האלה כל ישוב העלה את הבקשות שלו, את הצרכים שלו.

<מיכל מריל: חלק מזה היה גם בקשות להרחבות מעבר ליכולת התקציבית של 959 ו-2332, כלומר הן בקשות שהן לא מתוקצבות.

<מיכל מריל: הן בקשות של הרחבות.

<מיכל מריל: לאחר הישיבה הזאת פנינו לכל הישובים כדי לקבל את הבקשות שלהם.

<מיכל מריל: מי שאחראי על מימוש ויישום ההחלטה לדעתי צריך להיות חבר בוועדה הזאת, זה המשרד לשיתוף פעולה אזורי.

<מיכל מריל: הם אחראים על מימוש ההחלטה, על הצעות חדשות או על כל דבר אחר.

חמד עמאר: עדיין רבים שם מי יהיה מנהל ה- - - עדיין אין למי לפנות שם.

<מיכל מריל: אני לא נכנסת לדברים האלה.

חמד עמאר: אני כחבר כנסת יכול להגיד את זה.

חמד עמאר: אין למי לפנות שם עדיין.

חמד עמאר: זה היה במשרד ראש הממשלה ותפקד כמו שצריך, החליטו להעביר את זה למשרד אחר ומאז אין לנו כתובת.

<מיכל מריל: הם פנו אלינו כדי שנעביר להם בקשות מרוכזות.

<מיכל מריל: לצערי לא כל הישובים הביאו בקשות שאפשר לבחון אותם.

<מיכל מריל: דברים מפוזרים.

<מיכל מריל: לא בהכרח אתם, אבל גם אתכם היה לי דין ודברים כדי שתביאו משהו קצת יותר מרוכז.

<מיכל מריל: אנחנו בוחנים את כל הבקשות של כל הרשויות המקומיות.

<מיכל מריל: לא רק של מג'אר, לא רק של ראמה, של כולם ביחד, כדי לראות מה בכלל אפשרי מבחינת התכנון.

<מיכל מריל: מה כן יכול לעבור, מה לא יכול לעבור.

<מיכל מריל: אבל שוב, אנחנו לא יכולים להבטיח שכל הבקשות שהוצגו בפנינו הן בקשות שיכולות לעבור במוסדות התכנון.

<מיכל מריל: אולי חלקן, חלקן כן וחלקן לא.

<מיכל מריל: אבל בשביל זה צריך מסגרת תקציבית נוספת שתאפשר את מימוש הבקשות האלה.

<מיכל מריל: בלי זה אין מה לעשות.

חמד עמאר: אנחנו נשמע מהאוצר כי אני הצעתי גם בוועדה הקודמת שהאוצר יגיע עם רישום מסודר של כל התקציב וגם בוועדת המעקב שנעשה בעוד שבוע-שבועיים, אני מחכה ליו"ר ועדת ה- - - אני חושב שקיבלתם כבר שאנחנו עושים ישיבת מעקב על הנושא של התכנית של המגזר הדרוזי וגם על הבקשה שלנו לנייד כסף ממקום שלא מנוצל, למקום אחר בשביל לנצל את הכסף ושלא ישכב ארבע שנים ואחרי זה להגיד "לא ביצענו".

חמד עמאר: אני אקבל ממך, אחרי שנגמור עם מינהל התכנון.

חמד עמאר: למה אני שואל על הקו הכחול?

חמד עמאר: כי כל הנושא של אותם בתים שמחוץ לתחום המתאר של מג'אר, יש צו מנהלי של הריסה.

חמד עמאר: שמונה צווי הריסה.

חמד עמאר: אני מכיר את זה.

חמד עמאר: חשוב מאוד שאם ייכנסו לקו הכחול, הנושא של הצווים אני מאמין שנצליח להקפיא אותם על ידי בית המשפט וגם כאן אני פונה אליכם כמינהל התכנון, עם יחידת האכיפה של משרד האוצר, לפחות להקפיא את הצווים האלה עד שנגיע לתוצאה המיוחלת בישוב מג'אר ונגמור את הנושא של התכנון.

<מיכל מריל: זה לא בידיים של מינהל התכנון.

חמד עמאר: אני יודע.

חמד עמאר: זה ביחידת האכיפה של משרד האוצר שהקימו בדרך החוק של קמיניץ.

חמד עמאר: אני מכיר את הכל.

חמד עמאר: אז אני יודע שזה לא בידיים שלכם, אבל אתם יכולים לעזור לנו בנושא.

חמד עמאר: אני יכול לשמוע עכשיו את משרד השיכון על הנושא של שכונות החיילים המשוחררים והתכניות המפורטות?

<כמאל בדר: אני אתחיל בראמה.

<כמאל בדר: נגע בזה ראש המועצה.

<כמאל בדר: אנחנו באמת אחרי תקופה ארוכה הצלחנו לצאת - - - אנחנו כרגע לקראת הסכם עם הרשות, נצא לשיווק בראמה של 146 יחידות בינתיים, מתוך 222.

<כמאל בדר: היתר אנחנו עושים שינוי תכנון, היות ויש שם קווים סיסמיים בתוך השכונה שחייבו אותנו לעשות שינוי תכנון.

<כמאל בדר: זה אמור לצאת עד סוף השנה הזאת לפרסום.

חמד עמאר: 146 מגרשים?

<כמאל בדר: יחידות דיור.

<כמאל בדר: מתוך 222.

<כמאל בדר: התב"ע כולה זה 222.

<כמאל בדר: מתוך זה אנחנו מוציאים את מה שניתן להוציא ואת השאר אנחנו חייבים לעשות שינוי תכנון ל-76 יחידות נוספות.

<כמאל בדר: לגבי מג'אר, במג'אר אנחנו מתעסקים עם שתי שכונות.

<כמאל בדר: שכונה אחת מערבית ושכונה שניה דרומית.

<כמאל בדר: בוא נגיד בתכנון, התחלנו בתכנון דרך המועצה, העברנו תקציב למועצה בשנה שעברה, להרחבה של שכונת מנצורה, בקרוב ל-350 יחידות דיור כאשר חלק מהשטח אמור ל - - -

חמד עמאר: 335 יחידות דיור נוספות?

<כמאל בדר: נוספות בשכונה קיימת.

חמד עמאר: שכונת חיילים משוחררים מנצורה.

<כמאל בדר: כן.

<כמאל בדר: כולה על קרקע מדינה.

<כמאל בדר: זה כרגע בשלבי תכנון דרך המועצה, המועצה מנהלת את זה בתקציב של המדינה ואנחנו יחד איתם מקדמים את התכנון.

<כמאל בדר: הם כבר הכינו חלופה נבחרת ואנחנו כבר לקראת הגשה לוועדה המקומית.

<כמאל בדר: לגבי שתי השכונות הנוספות, השכונה המערבית והשכונה הדרומית.

<כמאל בדר: בשכונה הדרומית מתוך 270 יחידות שיווקנו עד היום 196, ונשאר לנו שם שיווק של 86 יחידות, זה אמור לצאת בשלב הבא אבל השכונה היא בפיתוח ובשיווק ואני מזמין את חברי הוועדה לבוא ולעשות סיור לראות את רמת הפיתוח ואת רמת הבניה.

<כמאל בדר: זה באמת משהו לתפארת, מה שנקרא ליגה לאומית.

חמד עמאר: אני מכיר את השכונה טוב מאוד.

<קריאה: הם גם ישמחו אולי לצאת לסיור.

חמד עמאר: אז אנחנו נעשה, הוועדה תצא.

<כמאל בדר: תעשו את הישיבה הבאה במועצה ולא להביא לפה אותנו שאנחנו צריכים לנסוע ארבע שעות.

<זיאד דג'אש: אנחנו דיברנו מתחילת התכנון עד לשיווק כמה זמן זה לוקח.

<זיאד דג'אש: זה לא הרשויות.

<זיאד דג'אש: כל הזמן זורקים את זה על הרשויות.

<זיאד דג'אש: ברגע שמתחילים לתכנן שכונה ביוזמת המדינה, זה לוקח לפחות שמונה עד עשר שנים עד שאנחנו מתחילים לאכלס.

<כמאל בדר: לכן הלקח היה, אנחנו מפיקים לקחים, שמעבירים תקציב לרשות והרשות עושה את התכנון.

<כמאל בדר: זה מה שעשינו איתך.

<כמאל בדר: אנחנו כרגע נתנו לו מספיק כסף לעשות תכנון של שכונה חדשה שיהיה יותר מהיר ושלא יסמוך על משרד השיכון, שהמועצה תוביל את התכנון.

<כמאל בדר: זה מתבצע דרך המועצה ואני שבע רצון מהתקדמות התכנון.

<כמאל בדר: בפחות משנה כבר הגיעו לחלופה נבחרת, אני מאמין שתוך שנה כבר יאשרו את התכנית ולא תהיה בעיה.

<כמאל בדר: השכונה המערבית במג'אר, נשאר לנו שם לשווק קרוב ל-192 יחידות דיור.

<כמאל בדר: עצרנו את השיווק בגלל בעיית תכנון, היינו צריכים לעשות שינוי תכנון לחלק מהשכונה, ואנחנו אישרנו את התכנון הזה השנה.

<כמאל בדר: אנחנו יוצאים לשיווק.

<כמאל בדר: אני מאמין שעד סוף השנה גם השכונה המערבית במג'אר תצא לשיווק.

<כמאל בדר: אני רואה את שני הישובים מבחינת שכונות חיילים, בוא נגיד ככה, בראמה בגלל שאין קרקע מדינה נוספת במתאר הקיים אין לי איפה לתכנן.

<כמאל בדר: אם תהיה הרחבה של המתאר ויאשרו להם את החלק הדרומי, אז אולי שם כן ניתן לתכנן על קרקע מדינה.

<כמאל בדר: במג'אר נגעתי, התכנון להרחבת שכונה קיימת.

<כמאל בדר: אם ירחיבו את המתאר של מג'אר למה שהם מבקשים, לעוד קרקע מדינה נניח באזור המזרחי יותר, כי זה השטח היחיד שנשאר למג'אר בנושא של התכנון, אנחנו נשמח להמשיך את התכנון שם.

<כמאל בדר: אני יודע גם שהמינהל מתכנן שם איזו שכונה בחלק הדרום-מזרחי של מג'אר.

<כמאל בדר: זו תמונת מצב וסטטוס נכון להיום.

חמד עמאר: תודה רבה.

חמד עמאר: אני באמת מאוד שמח לשמוע שהנושא בראמה מתקדם, שכונת חיילים משוחררים סוף סוף כי המון צעירים שאני מכיר מראמה גרים עכשיו בכרמיאל, בחיפה, בכל מקום אחר כי אומרים "אין לי מקום לבנות את הבית שלי" כולם חיכו לשכונת החיילים המשוחררים שתצא לפועל.

חמד עמאר: אני שמח לשמוע שיצאו לפחות 146 יחידות דיור עכשיו.

<כמאל בדר: בראמה ישבנו לפני שבועיים עם ראש המועצה ועם התאגיד והצלחנו אפילו להגיע למצב שיש פטור מאגרה לחיילים בשכונות האלה.

<שאוקי לטיף: פטורים גם מאגרות תאגיד.

<שאוקי לטיף: יש לנו פטור.

חמד עמאר: יפה מאוד כל הכבוד.

חמד עמאר: אני גם מכיר את הישוב מג'אר כמו שאני מכיר את הישוב ראמה, אני מכיר את השכונה הדרומית והמערבית וגם את שכונת מנצורה, אני מכיר את כל השכונות.

חמד עמאר: אני מקווה שנתקדם גם בנושא של שכונות חיילים משוחררים.

חמד עמאר: אני רוצה לשמוע את רשות הטבע והגנים בגלל הסלמנדרה.

חמד עמאר: בואו נשמע, למה חיכינו כל כך הרבה זמן, שמעתי מראש הרשות שזה עבר המון ועדות ואף פעם לא העליתם את הנושא של הסלמנדרה, רק בזמן שצריך היה לקבל את האישור, באתם ואמרתם שאתם מתנגדים כי עוברת שם סלמנדרה וזה פוגע בה.

חמד עמאר: אני יודע שיש אפשרות, בכל העולם עושים את זה, גם לאשר תכניות, גם לבנות כבישים.

חמד עמאר: ראינו בכביש 6, כשרצינו לדאוג לחיות עשינו מעברי חיות.

חמד עמאר: ניתן לעשות את זה גם בתוך תכנון ולבנות אם יש זוחל מסוים, לבנות לו את השביל שהוא צריך לעבור בו.

<יואב פרגו: אני אתייחס לנושא.

<יואב פרגו: בעצם הוגשה התנגדות לתכנית הכוללנית שקודמה לישוב, במסגרת ההתנגדויות שרשאים להגיש לתכנית.

<יואב פרגו: כרגע הסטטוס הזה עומד שעדיין לא נקבע דיון במחוזית לדון בהתנגדויות, כך שאנחנו עומדים בפני ההחלטה הזאת גם כאן.

<יואב פרגו: אני רוצה לציין שמהות ההתנגדות היא לא בנושא זוחלים באופן כללי או ספציפית למין סלמנדרה, אלא בנושא שמתייחס לכביש אזורי מספר 85 שמבחינתנו אנחנו מציעים איזו שהיא חלופה תכנונית טובה יותר להעביר כביש אזורי בלב ישוב.

<יואב פרגו: בכביש אזורי יש מגבלות תכנון מאד קשוחות, דבר שיגזול המון שטח תכנוני מתוך הישוב לכשתאושר אם תאושר התכנית כפי שהיא, לנו יש חלופה אחרת, הצעה.

<יואב פרגו: ההתנגדות עומדת בעיקרה בנושא הסטת כביש 85 לקצה הישוב מדרום לו, לפחות לפי התכנית הכוללנית החדשה שם אנחנו מציעים להעביר את הכביש.

חמד עמאר: כן אבל זה לא אומר לתקוע את כל התכנית.

חמד עמאר: גם ישוב שזור מצד ימין כשאתה נוסע מדרום, יש את הישוב סאג'ור ממערב.

חמד עמאר: אז בכל מקרה הוא בין שני ישובים.

חמד עמאר: יש את הישוב נחף ויש את הישוב כרמיאל.

חמד עמאר: זו לא סיבה לבוא ולהגיד "אני לא רוצה לאשר שכונה מסוימת בגלל שכביש חוצה" זו לא סיבה אני חושב.

חמד עמאר: אני מכיר את האזור כל כך טוב, שאין שבוע שאני לא עובר כמה פעמים שם.

חמד עמאר: נכון שאני גר בשפרעם, אבל אני מסתובב באזור.

חמד עמאר: זו לא סיבה.

חמד עמאר: אני מכיר אפילו בתים שם, בית-בית אני יכול לספור לך.

חמד עמאר: זו לא סיבה.

חמד עמאר: אני לא חושב שזו סיבה מוצדקת לבוא לוועדה כאן ולטעון "אני לא רוצה לאשר שכונה חדשה כי כביש 85 עובר" הכביש 85 עובר בין הישוב סאג'ור ובין שזור.

חמד עמאר: כביש 85 עובר בין נחף לבין כרמיאל.

חמד עמאר: כביש 85 עובר בין מג'דל כרום לכרמיאל.

חמד עמאר: זו לא סיבה.

חמד עמאר: בין אחיהוד לעוד ישוב.

חמד עמאר: זו לא סיבה.

<יואב פרגו: אני לא חולק עליך בנושא הזה, אני פשוט - - -

חמד עמאר: סיבה כזאת לבוא לוועדה, אני חושב שהוועדה המחוזית צריכה באופן מיידי להגיד לכם "תרדו מהסוס שעליתם עליו".

חמד עמאר: זו לא סיבה.

<יואב פרגו: אנחנו נמתין מן הסתם לדיון בהתנגדויות ונראה מה - - -

חמד עמאר: אני מקווה שתגיעו לדיון בהתנגדויות בוועדה המחוזית ותורידו את ההתנגדות שלכם.

חמד עמאר: ישוב שלם מחכה והסביר, הישוב היה כל כך טוב שקלט עקורים מאיקרית וזה, ויישב אותם שם ואין להם איפה לגור עכשיו.

חמד עמאר: איפה הוא יביא להם מקום לגור?

חמד עמאר: הוא לא יכול לתת להם.

שרן השכל: מה מהות ההתנגדות?

<יואב פרגו: מהות ההתנגדות היא להסיט את כביש 85 שהוא דרך אזורית שיש לה הגבלות בניה לצידיה.

<יואב פרגו: צריך להסתכל על התכנית.

שרן השכל: איפה זה פוגע?

שרן השכל: במה זה פוגע?

שרן השכל: יש בעלי חיים שזה פוגע בהם?

שרן השכל: יש טבע, אפשר לבנות דברים מתחת?

שרן השכל: מה הבעיה?

שרן השכל: רק בגלל שזה כביש או שיש סיבה?

<שאוקי לטיף: כביש ארצי יכולים, חוץ מזה בתים של שזור נוגעים לקצה, 5 מטר.

<שאוקי לטיף: יש שם צימרים אפילו.

<שאוקי לטיף: נוגעים ממש, 5 מטר מכביש 85.

<שאוקי לטיף: איך הוא יסיט את הכביש.

<שאוקי לטיף: אני לא מבין איך.

<שאוקי לטיף: זה דבר בדיוני.

שרן השכל: רשות הטבע והגנים מתנגדת לכל כביש שיקום בגלל שזה כביש שקם או שיש סיבה ספציפית.

שרן השכל: במה זה פוגע?

<שאוקי לטיף: הם היו אצלי ואמרו לי מה הסיבה.

<שאוקי לטיף: הם מתנגדים שאנחנו נתרחב יותר דרומה.

<שאוקי לטיף: הם רוצים חיץ שנקרא 85 שהוא חיץ מבטון ומאספלט.

<שאוקי לטיף: זה מה שמרגיז אותם, מפריע להם שאנחנו מתרחבים דרומה.

<שאוקי לטיף: זהו, הם רוצים חיץ כמו 85.

שרן השכל: המהות בעצם המשך פיתוח עירוני על קרקעות שהם כאילו טבעיות?

שרן השכל: מה המהות?

<יואב פרגו: המהות היא התייחסות עניינית לנושא תכנון ובניה, תפיסה נכונה יותר לגבי תכנון בראייה של תכנית מקומית כוללנית, הסטת הכביש תתרום לישוב - - -

חמד עמאר: אבל זה לא התפקיד שלכם להסיט כביש 85 בין עירוני.

חמד עמאר: זה לא התפקיד שלכם.

חמד עמאר: זו לא סיבה להתנגד.

חמד עמאר: אני חושב שאתם עליתם על סוס שאתם לא צריכים לעלות עליו.

שרן השכל: אי אפשר להתנגד לפיתוח כי זה פיתוח.

שרן השכל: אין מה לעשות.

שרן השכל: אנחנו חייבים לפתח את המדינה.

שרן השכל: אבל אם יש בעיה ספציפית, פגיעה באזור יער עם משהו מיוחד או בעלי חיים בגלל משהו מיוחד.

שרן השכל: אבל מבחינת פיתוח, תעכבו עכשיו כל תכניות בניה בכל הארץ בכל מקום.

שרן השכל: אלא אם כן זו בניה שהיא בניה כאילו ירוקה.

שרן השכל: אבל אין מה לעשות, אנחנו חייבים להמשיך לפתח ערים, לפתח ישובים.

שרן השכל: אי אפשר על כל תכנית כזאת לבוא ולאמר "בגלל שאנחנו מפתחים את הקרקעות אז אנחנו מתנגדים לזה".

<יואב פרגו: אני לא אמרתי שעצם זה שמפתחים קרקעות, שטחים פתוחים או חקלאיים כאלה, כל מיני סוגים של שטחים פתוחים, חקלאי, פתוח, מופר וכדומה, זה לא מה שאני אמרתי.

<יואב פרגו: אני אומר שמהות ההתנגדות שהתייחס אליו ראש המועצה של ראמה, היא לא מדברת על מין של זוחל מסוג סלמנדרה אלא מתייחסת בעיקר לנושא הכביש, תפיסה שאנחנו - - -

חמד עמאר: אבל זה לא הסמכות שלכם.

<יואב פרגו: פה אנחנו לא נכנסים לנושא - - -

חמד עמאר: זה לא הסמכות שלכם.

חמד עמאר: הסמכות שלכם היא לשמור על הטבע.

חמד עמאר: אבל לא הסמכות שלכם לבוא ולהגיד, כי הוא אמר שהישוב שזור, אני מכיר אותו.

חמד עמאר: חמישה מטר מהכביש יש בתים.

חמד עמאר: אני בדליה, בעוספיה עכשיו מטפל בכביש, שביל נופי.

חמד עמאר: רוצים 50 מטר.

חמד עמאר: שביל נופי.

חמד עמאר: שביל לנוף רוצים שהבתים יתרחקו 50 מטר.

חמד עמאר: כאן כביש ארצי חמישה מטרים משזור.

<יואב פרגו: יש הגדרות מאוד מדויקות בתכנון תחבורה.

חמד עמאר: זה לא נתפס.

חמד עמאר: אני שומע את זה לפעמים ואומר באיזו מדינה אני נמצא.

<יואב פרגו: זה לא בקטע של סמכות או מנדט.

<יואב פרגו: מבחינת החוק ניתן להגיש התנגדות, גם תושב היה יכול להגיש התנגדות לכביש.

<שאוקי לטיף: אם אפשר לענות בבקשה אדוני היושב ראש.

שרן השכל: יש לכם תפקיד מוגדר של להגן על הטבע, להגן על בעלי חיים.

שרן השכל: התפקיד שלכם הוא לא לבוא ולהגיש עכשיו עתירות בנוגע אפילו לעברות בניה בלתי חוקיות.

שרן השכל: זה התפקיד של משרד הפנים.

<יואב פרגו: לא מדובר בעתירה.

חמד עמאר: לא, זה התנגדות לוועדה.

<שאוקי לטיף: אם אפשר להעיר עוד הערה והארה.

<שאוקי לטיף: אותה טענה שהוא טוען אותה עכשיו, הוא טען אותה לאורך כל הדרך, לאורך כל הוועדות.

<שאוקי לטיף: גם במרחבית, גם במחוזית, גם בארצית, גם במועצת הגנים וגם בולנת"ע ובכולן הוא נפל.

<שאוקי לטיף: אז מדוע עכשיו הוא עוד פעם שובר את הראש ומתנגד.

שרן השכל: בגלל שזה לא באחריות המשרד שלהם תהיה התנגדות והם יצטרכו פשוט לומר "תודה רבה אנחנו מבינים ולהתראות".

<שאוקי לטיף: הוא טוען שזו לא התנגדות של הסלמנדרה.

<שאוקי לטיף: לא נכון.

<שאוקי לטיף: הסלמנדרה הם שמו אותה ככה, עוד משהו, עוד טיעון, ואני לא בטוח שיש סלמנדרות.

<שאוקי לטיף: הוא לא הוכיח שיש שם סלמנדרות.

<שאוקי לטיף: אני אומר לך.

<שאוקי לטיף: יכול להיות שהוא מוציא איזה שהוא עכבר או חתול, או שפן מהכובע.

<שאוקי לטיף: לא יודע מה הוא הוציא.

<שאוקי לטיף: או יונה.

חמד עמאר: לא, באמת, אני פונה אליכם.

חמד עמאר: אני חושב שההתנגדות שלכם, לנו כוועדה, לא נשמעת.

חמד עמאר: אני חושב שאם אתם רוצים לבוא עם התנגדות, תבואו עם התנגדות שבאמת יכולה לתפוס.

חמד עמאר: אבל כשאני עובר שם ורואה חמישה מטר מהכביש נמצא שזור ומתפתח ואף אחד לא שואל אותו, אזור התעשייה של כרמיאל מתפתח, אזור המסחרי מתפתח ואף אחד לא שואל, כשאתה מגיע לישוב ראמה אתה אומר "תשמע, מה אנחנו עושים עם הפיתוח של כביש 85" שם רק נתקע הנושא של כביש 85?

חמד עמאר: זה לא נשמע.

חמד עמאר: אני רוצה לשמוע את האוצר כי נטענה הטענה כאן של ראש המועצה המקומית מג'אר שחסר לו תקציב של 9 מיליון שקל להמשך תכנון.

חמד עמאר: איפה אנחנו עומדים.

שרן השכל: אני רוצה לומר באמת ליואב, כדי שלא תחשוד באיזה שהוא משהו, תאמין לי שאני מגיעה גם מהתחום הסביבתי ושל בעלי החיים.

שרן השכל: אני אחות וטרינרית במקצוע, אם הייתה בעיה של בעלי חיים, של סלמנדרה, הייתי לוקחת אותה מאוד ברצינות וגם הייתי מנסה לבוא ולמצוא פתרונות, אבל טענה כזאת נשמעת לי ממש לא בתחום סמכותכם ופשוט מעכבת.

שרן השכל: לא ניתן לבוא ולעכב כל דבר שצריך לפתח משום איזו שהיא טענה כזאת.

שרן השכל: זה רק לפרוטוקול.

חמד עמאר: תודה.

חמד עמאר: לפני שהאוצר ידבר אני רוצה לשמוע את השלטון המקומי.

חמד עמאר: תודה רבה, אתה מגיע לכל ישיבה והנושא חשוב לך.

חמד עמאר: אני רוצה לשמוע אותך ואת דעתך כאן ואחרי זה נפנה לאוצר.

<נביה נאסראלדין: אני מרכז המגזר הדרוזי והצ'רקסי במרכז השלטון המקומי.

<נביה נאסראלדין: קודם כל תודה רבה אדוני יושב הראש.

<נביה נאסראלדין: אני שמח מאוד לשמוע את ההתקדמות של התכנון וזה לא בא ככה מהרוח, סתם.

<נביה נאסראלדין: זה בא עקב מעקב מתמשך שכבודך מוביל ואני מקווה שאנחנו באמת נגיע לתוצאות שכל הבתים ללא היתרים שכולם יקבלו את ההיתרים שצריך.

<נביה נאסראלדין: אבל יש בעיה רצינית מאוד במגזר הדרוזי, היא בעיית שטחי השיפוט.

חמד עמאר: זה משרד הפנים צריך לרשום לעצמו.

<נביה נאסראלדין: כן.

<נביה נאסראלדין: עדיין זה לא רק במג'אר אלא בכל הישובים הדרוזים, אותה בעיה.

<נביה נאסראלדין: האדמות האלה נגרעו בשנות ה-50 וצורפו למועצות האזוריות ולכן אני יודע שגם משרד הפנים שם דג'אש היום בוועדות האלה אבל צריך לקדם את הנושא הזה על מנת לפתח את הישובים ועל מנת לקדם את התכנון והבנייה.

<נביה נאסראלדין: הגברת מהתכנון צדקה בקשר לאיחוד והחלוקה וטבלאות האיזון.

<נביה נאסראלדין: אבל צריך לשים לב וכאן אני פונה אליך, שהנטל הוא צריך להיות על כולם ולא לפי - - -, יסלחו לי אחיי ראשי הרשויות, לפי שיקול דעתו של ראש הרשות.

<נביה נאסראלדין: זה בדיוק מה שתוקע את הדברים, להיפך, התושבים אצלנו התחילו להבין שהם צריכים לתת אבל כשאני צריך לתת והקרוב של ראש המועצה לא נותן, זה תוקע את כל התכניות האלה.

<נביה נאסראלדין: המתכננים שמגיעים למועצות, אני רואה שהם בידיים של ראש הרשות.

<נביה נאסראלדין: כאן אני לא יודע איך אנחנו נפתור את הבעיה הזאת ואיך אפשר לדבר על הבעיה הזאת, על מנת להתקדם.

<נביה נאסראלדין: שוב, אדוני היושב ראש, יישר כח ובהצלחה לאורך כל הדרך.

<נביה נאסראלדין: סוף סוף אנחנו צריכים לראות באמת שכל המגזר הדרוזי יעלה על דרך המלך מבחינת התכנון.

חמד עמאר: תודה רבה.

חמד עמאר: בבקשה האוצר, אני גם רוצה שתתייחס בנוסף למג'אר, כי בראמה אין לנו בעיה, הוא אמר את זה ואני מאוד שמח לשמוע את זה.

חמד עמאר: זה אומר שאים אין בעיה, ראש הרשות בא ואומר "אין בעיה".

חמד עמאר: אנחנו גם לפני שבועיים-שלושה קיימנו דיון כאן והאוצר לא הגיע.

<אורי דביר: הגיע.

<אורי דביר: הייתי פה בדיון.

חמד עמאר: אתה היית בדיון של יאנוח?

חמד עמאר: ונתת לנו תשובה 1.2, אמרת לנו שתביא תשובות גם על זה.

<אורי דביר: נכון.

<אורי דביר: אמרנו שיש לנו עד ינואר.

<אורי דביר: אמרנו שבינו

<אורי דביר: אר אתה עושה דיון ואנחנו נפתור את זה עד אז.

<אורי דביר: אנחנו עובדים על לפתור את זה.

חמד עמאר: אז בוא נשמע על מג'אר כי מאוד חשוב, 9 מיליון שקל שתוקעים את כל הנושא, ויש לנו גם תכנית של 2.2 מיליארד שקל.

חמד עמאר: זה לא מתחבר אחד עם השני.

<אורי דביר: תראה, קודם כל בוא נתחיל משלב אחד אחורה.

<אורי דביר: התכנון ביישובי הדרוזים הוא דבר מאוד מאוד חשוב, הממשלה כולה התגייסה לזה.

<אורי דביר: יש שתי החלטות ממשלה שקבעו להקצות תקציב ספציפית לדבר הזה, גם 2332 שהקצתה 8 מיליון וגם 959 שהקצתה 40 מיליון, זה רק דרך מינהל תכנון, ועוד תקציבים שמוקצים דרך משרד השיכון.

<אורי דביר: אתה דיברת על שני דברים.

<אורי דביר: דיברת על הסטות תקציבים, אמרת שיש ישובים שלא צריכים עכשיו את התקציב ויש ישובים שכן צריכים.

חמד עמאר: לא ישובים.

חמד עמאר: אני אחדד מה שאמרתי.

חמד עמאר: אני דיברתי בתוך התקציב, שיש לי תקציב, אתה בא ואומר תקציב של תכנון על הירח ואין לי תכנון על הירח, להעביר את התקציב של התכנון על הירח לתכנון במג'אר.

חמד עמאר: זה מה שדיברתי.

<אורי דביר: נכון.

<אורי דביר: בדיוק.

<אורי דביר: זה דבר ראשון, ישבתי על זה כבר עם אביגדור יצחקי וגם עם משרד השיכון לראות איך אפשר לעשות את ההתאמות האלה, כנראה צריך לעשות תיקון של החלטת ממשלה.

<אורי דביר: משרד השיכון מכיר את זה, אביגדור מכיר את זה והכיוון נראה חיובי וכולם עובדים על זה.

<אורי דביר: בקשר לתקציב נוסף מעבר ל-48 מיליון שכבר הוקצו, נכון מיכל?

<אורי דביר: הכל הוקצה.

<מיכל מריל: כן.

<אורי דביר: התקציב עובר, גם צריך לדעת, אנחנו עובדים גם עם מיכל וגם עם כל הצוות במינהל התכנון בשיתוף פעולה מלא.

חמד עמאר: התקציב של התכנון הוא 48, זה למפורטות ולהרחבה?

<מיכל מריל: למפורטות.

<מיכל מריל: אתם קוראים לזה הרחבה, הרחבה.

<מיכל מריל: הוקצה תקציב של 48 מיליון שקל.

חמד עמאר: כי אני שמעתי מהנציגים של האוצר שזה 100 ומשהו מיליון שקל.

חמד עמאר: ואתם אומרים לי כאן 48 מיליון שקל.

<אורי דביר: דרך מינהל תכנון.

<אורי דביר: יש עוד תקציבים שעוברים דרך משרד השיכון.

<מיכל מריל: אבל זה לא מגיע ל-100.

<מיכל מריל: זה משהו כמו 10 מיליון, משהו כזה.

חמד עמאר: זה נאמר בישיבה על עוספיה לפני שלושה ימים.

<מיכל מריל: ואני שאלתי אתכם מאיפה ה-100, לא הבנתי את התשובה.

חמד עמאר: אנחנו מקבלים דרך משרד האוצר נתונים, אז אני מעלה את הנתונים שקיבלנו.

חמד עמאר: נציג של השר היה והנציג אמר יש מעל 100 מיליון.

חמד עמאר: לא 100, מעל 100 מיליון לנושא של תכנון.

חמד עמאר: זה מה שנאמר בישיבה.

חמד עמאר: ואנחנו מדברים על 48 מיליון שקל.

<אורי דביר: אנחנו נבדוק את הנתון.

<אורי דביר: יכול להיות שהייתה איזו טעות.

<אורי דביר: אני אבדוק מי העביר את הנתון ומה הוא.

<אורי דביר: אני מקריא מה שכתוב בהחלטת הממשלה 959, מה שכתוב דרך מינהל התכנון.

<אורי דביר: מיכל יודעת וכל הצוות במינהל התכנון יודע שהאוצר, ויגידו כולם, האוצר הוא לא חסם בהחלטות האלה.

<אורי דביר: אם מיכל אומרת "אורי היום חסר לי מזומן לישובים של 959" היא תקבל מענה במהירות המידית, ויש, התקציבים מוכנים והכל מוכן להחלטות האלה.

<אורי דביר: זה הדבר הראשון.

<אורי דביר: דבר שני, אנחנו מדברים על הגדלת התקציב בעוד 9 מיליון.

<אורי דביר: הגדלת תקציב זה משהו שאנחנו צריכים לבחון.

<אורי דביר: הרי אני לא יכול להחליט שאני מקצה עכשיו 9 מיליון למג'אר ולא מקצה עוד 9 מיליון לישוב אחר.

<אורי דביר: כל מה שהוקצה פה לא הוקצה על דעת מיכל מריל או אגף תקציבים.

<אורי דביר: הממשלה ישבה, החליטה שיש תכנית לאומית שהיא רוצה לקדם, החליטה מה המשאבים שהיא תקצה לזה, וגם כתבה בהחלטה את הישובים שמגיע להם בהתאם.

<אורי דביר: אלה הכללים שלנו.

<אורי דביר: מינהל התכנון עובד, יש לו תקציב שהוא נותן דרך 922 ויש לו תקציב שהוא נותן דרך 959 וכל התקציב, כל מה שהממשלה החליטה והממשלה גם קיבלה החלטה שזה מדיניות לאומית, לקדם את התכנון.

<אורי דביר: אם אנחנו אומרים שצריך פה עוד תקציבים, יכול להיות שצריך לבחון את כל המתחמים, יכול להיות שאולי צריך לעשות החלטת ממשלה חדשה.

<קריאה: להסיט תקציבים.

<אורי דביר: להסיט תקציבים אמרנו, אנחנו עובדים על זה.

חמד עמאר: זה לא צריך החלטת ממשלה נוספת.

<אורי דביר: יכול להיות שצריך לתקן את החלטת הממשלה הקודמת, אבל אמרתי, זה מה שאנחנו עובדים עליו גם עם משרד השיכון וגם עם - - -

חמד עמאר: ובקשר ל-9 מיליון שחסר, אתה אומר שלא נמצא בתקציב הנוכחי.

<אורי דביר: הוא לא נמצא בתוך 959.

<אורי דביר: נכון מיכל?

<מיכל מריל: תראו, בסעיף 15 כתוב בדיוק.

<מיכל מריל: 14, 15 ו-16 כתוב בדיוק מה יוקצה לתכנון.

<מיכל מריל: בסעיף 14 כתוב עשרה מיליון ₪ לתכניות כוללניות, תכניות מתאר שאנחנו לא צריכים את העשרה מיליון האלה, אנחנו עושים את זה בלי קשר.

<מיכל מריל: כל הרשויות מכוסות עם תכניות מתאר.

<מיכל מריל: כולן.

<מיכל מריל: סעיף 15 אומר 40 מיליון לתכנון מפורט, מינהל התכנון.

<מיכל מריל: עשרה מיליון לישובים אבו סנאן, ג'וליס ובית ג'אן, דרך משרד השיכון.

<מיכל מריל: סעיף 16 אומר שישה מיליון ליועצים שילוו את התכנון, שזה גם כן יש דיונים, הקמנו קאדר של יועצים בשביל הדבר הזה.

<מיכל מריל: זהו.

<מיכל מריל: אחר כך יש פיתוח שכונות ותיקות 80 מיליון, יש עוד כל מיני.

<מיכל מריל: אולי מישהו הכניס ושרבב את ה- - -

<אורי דביר: אני לא נכנס כמשרד האוצר לאיך מינהל התכנון מחלק את הכסף.

<אורי דביר: בסוף למינהל התכנון, הממשלה הקצתה לו כסף בהחלטת ממשלה.

<אורי דביר: גם למינהל התכנון וגם למשרד השיכון.

<אורי דביר: מפה זה כבר שיקולים של הצוות המקצועי איך לחלק את הכסף.

<אורי דביר: אם אפשר לעשות הסטות בפנים, צריך לבחון ולבדוק.

<אורי דביר: אנחנו נשמח ונראה, מה שאנחנו יכולים לדבר גם עם אביגדור ועם משרד השיכון.

<אורי דביר: אם עכשיו אומרים "תראו, אנחנו חילקנו את התקציב למתחמים שהכי הכי היו צריכים, וכנראה שמג'אר קיבלה את מה שהיא הייתה צריכה.

<אורי דביר: אם עכשיו צריך תוספת, צריך לבחון מה עושים, כי זה כבר חורג מגבולות ההחלטה.

חמד עמאר: דביר, מה שאני מבקש ממך, אנחנו בעוד שבועיים, אני אדבר עם היושב ראש, אושר לנו אתמול בנשיאות דיון המשך למעקב של התכנית חומש 959.

חמד עמאר: אני מבקש שתגיעו מוכנים בנושא, גם של ניוד כספים, אם יש לכם את האפשרות ותהיה לכם תשובה על ניוד כספים.

חמד עמאר: כי אמרת, פיתוח שכונות ישנות 80 מיליון שקל ואני לא יודע כמה נוצל שם עד עכשיו, אז אם שם לא נוצל כל הסכום אני יכול להעביר מהכסף הזה למינהל התכנון שימשיך בתכנון של השכונות כי שמעתי גם מיאנוח שחסר לו כסף.

חמד עמאר: היינו ביום שישי בעוספיה וגם שמעתי מראש המועצה המקומית שחסר לו כסף בעוספיה להמשך תכנון, ואנחנו שומעים עכשיו ממג'אר, ואם אנחנו נשב עם כל ראשי הרשויות אנחנו נשמע שגם שם חסר.

חמד עמאר: לכן גם את הנושא הזה, אם אתה יכול להגיע אלינו בעוד שבועיים, אם תגיד לי "אני צריך שלושה שבועות" אני לא אקיים את הדיון בעוד שבועיים אלא בעוד שלושה שבועות.

חמד עמאר: אתה עכשיו תגיד לי מתי תהיה מוכן ואז אנחנו נקיים את הדיון.

חמד עמאר: מתי תהיה מוכן?

<אורי דביר: אני אעשה עוד בדיקה ואני אעדכן אותך.

חמד עמאר: אז נקבע איתך פגישה.

חמד עמאר: אני לא רוצה להגיע לדיון מעקב בסוף השנה ואתה תגיד לי "אני עדיין לא מוכן, אנחנו בודקים".

חמד עמאר: אני רוצה שתגיע מוכן, תציג לי בטבלאות איפה אנחנו עומדים, יגיעו ראשי רשויות "נכון, לא נכון" ונקיים את הדיון הזה.

חמד עמאר: תודה רבה.

חמד עמאר: ביקש לפני שאנחנו מסכמים, אלון מתנועת אם תרצו.

<אלון שוורצר: ראשית כל הכבוד על הדיון.

<אלון שוורצר: אני בהשכלתי מתכנן אז היו פה הרבה עניינים טכניים שקשורים להשכלה שלי ומאוד התעניינתי וזה מבורך.

<אלון שוורצר: אבל אני דווקא בא לפה על איזה שהוא תקן ערכי.

<אלון שוורצר: אנחנו בתנועת "אם תרצו" מקדמים ערכי ציונות במדינת ישראל ואני חושב שבדיון הזה חשוב גם להעלות את הסוגיה הערכית.

<אלון שוורצר: יש פה לדעתי שתי סיבות עיקריות.

<אלון שוורצר: יש פה באמת עדה דרוזית שחרצה וקשרה את גורלה בגורל העם היהודי ואני חושב שרשויות המדינה במצבים כאלה כן צריכות לדעת ולשים את הדברים על ראש סדר העדיפות שלהם.

<אלון שוורצר: זה לא מובן מאליו, כלומר היום לנו אולי זה נראה, ברור שכן, הדרוזים, אחוזי הגיוס הגבוהים ביותר באים מהעדה הזאת אבל זו החלטה שלקחו כבר לפני 70 שנה ולכן גם היום אנחנו צריכים לשים את הדברים על דיוקם ואם צריך לשים את זה על ראש סדר היום בוועדות השונות וברשויות השונות, אני חושב שצריך להגיד את זה.

<אלון שוורצר: בנוסף אנחנו בתנועה מקדמים אפילו חוק שעוסק בהעדפה מתקנת בדיוק למיעוטים שמשרתים בצה"ל וזה הדגש השני שלי פה ואני שמח גם לשמוע שהיו פה התקדמויות מאוד גדולות בנושא של קרקעות למשוחררים מצה"ל כי באמת זו סוגיה מאוד חשובה, שעוד פעם, למרות שהיום אחוזי הגיוס בקרב העדה הדרוזית הם הגבוהים ביותר מקרב כל העדות והמגזרים בישראל, אנחנו צריכים לשמור על זה ככה כי יש הרבה אנשים שמחכים לפרצה בדלת ולנסות להיכנס לבתי הספר ולמסגרות החינוך – עשינו דו"ח בשנה שעברה וחשפנו את זה – ואני שמח שהעדה לא מאפשרת לזה לקרות, אבל כל פתח כזה וכל צעיר שרואה אולי איזו שהיא בעיה, אני רוצה ואני רואה שהמדינה כן מקדמת פתרונות, אבל אנחנו צריכים לעשות את זה ולא לאפשר לאיזו שהיא פרצה ולתת להם - - -

חמד עמאר: אנחנו כהנהגה לא נאפשר.

חמד עמאר: גם ראשי רשויות, גם אנחנו, כולנו באותה דעה.

חמד עמאר: כל ההנהגה של העדה הדרוזית, כל מה שאתה מדבר זה מה שמוביל אותנו ואנחנו נמשיך להיות ככה.

חמד עמאר: אני חושב שכל הנהגה שתקום בעדה הדרוזית תוביל את הנושא הזה וזה נושא מאוד חשוב אצלנו, כל הנושא של שירות בצבא, חלק ממדינת ישראל.

חמד עמאר: כפי שאמרתי לראש הממשלה בדיון על חוק הלאום.

חמד עמאר: אמרתי לו "אני לעולם לא שמעתי דרוזי אחד, יכול להיות בודדים שמציגים את עצמם כפלשתינים, אנחנו מציגים את עצמנו כישראלים דרוזים גאים בהיותנו ישראלים גאים ובהיותנו דרוזים במדינת ישראל וגם אין לנו בעיה עם מדינה יהודית, אני רוצה רק שוויון.

חמד עמאר: זה מה שאני רוצה".

שרן השכל: היה לי ויכוח מעניין בוועדה למעמד האישה למול עאידה תומא סלימאן שאמרתי ערבים, דרוזים, אז היא אמרה "לא, כל הדרוזים הם גם ערבים" אמרתי לה "עדיף שתשאלי אותם ולא תגידי בשמם איך הם מגדירים את עצמם".

חמד עמאר: היא יכולה להגיד מה שהיא רוצה.

חמד עמאר: אני רוצה להודות קודם כל לראשי הרשויות שהגיעו מהצפון, אני יודע שגם אתמול הם היו כאן, אתמול היה לנו דיון בנושא תאגידי המים, הם הגיעו לכאן, ראיתי אותם והיום גם.

חמד עמאר: חזרו לצפון, באו מהצפון, ואני אומר לכם, אני מגיע מהצפון, עם הפקקים, ופניתי לשר התחבורה, לוקח יותר משלוש שעות להגיע מהצפון לכאן.

חמד עמאר: יותר.

חמד עמאר: יותר בהרבה משלוש שעות אתה נתקע בפקקים.

חמד עמאר: אני רוצה להודות לכם, להודות גם לנציג השלטון המקומי שהגיע, לחברת הכנסת שרן השכל שתמיד נמצאת איתנו, תודה לך על ההתעניינות.

חמד עמאר: למינהל התכנון שבאמת אנחנו מתחילים להתחבר, אני מתחיל לשמוע אותך כל פעם ובאמת להתפעל מהתשובות שלך ומהידע שאת מגיעה לוועדה.

חמד עמאר: למשרד האוצר שבאמת גם בנושא הזה אנחנו ביחד נעבוד נקדם את הנושא, אני אקבל ממך תשובה מתי אתה יכול להיות מוכן לקיום דיון המעקב על תכניות החומש, ואני מכיר טוב מאוד את תכנית החומש כי הייתי בקדנציה הקודמת אחד מאלה שישבו על כל סעיף וסעיף, עם האשם חוסיין אצלי במשרד, אז אני מכיר אותה טוב מאוד ואני אעבור עליה בשביל להתעדכן כל הזמן.

חמד עמאר: משרד הפנים, אני מבקש לקבל תשובות בקשר לשטחי השיפוט גם למג'אר גם לראמה, אם יש את הנושא, ואנחנו נשלח לכם באיזה ישובים נהיה ואנחנו גם נקיים ישיבת מעקב על הנושא.

חמד עמאר: לרשות הטבע והגנים, התפקיד שלכם זה הטבע והגנים.

חמד עמאר: כשכביש 85 קיים, אתם לא באים לסלול את כביש 85.

חמד עמאר: אני רואה את סאג'ור מצד צפוני ושזור מצד דרום, נושקים אחד לשני ועובר באמצע כביש 85 וגם נחף על הכביש, וכרמיאל על הכביש, ואתה מגיע לשכונה חדשה בראמה ואומר לי "אני מתנגד כי אני רוצה לדאוג לפיתוח של כביש 85", זה נשמע סיבה לא מוצדקת.

חמד עמאר: לכן אני מבקש אם אתם יכולים להסיר בכלל את ההתנגדות כי רק ההתנגדות שלכם תוקעת את אישור התכנית של ראמה.

חמד עמאר: זה מאוד ישמח אותי ולא נחכה לדיון.

חמד עמאר: אנחנו נקיים ישיבת מעקב גם על שני הישובים ונראה איך אנחנו מתקדמים.

חמד עמאר: תודה רבה לכולם, לכל מי שהגיע.